CELEX: 52013PC0093
Language: ro
Date: 2013-02-22
Title: Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul celei de-a unsprezecea Conferințe a Părților la Convenția de la Basel privind controlul transportului peste frontiere al deșeurilor periculoase și al eliminării acestora, în privința modificărilor propuse ale listei deșeurilor din cadrul anexei IX (lista B) la convenție

|
			
		
		
		52013PC0093
		
			Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul celei de-a unsprezecea Conferințe a Părților la Convenția de la Basel privind controlul transportului peste frontiere al deșeurilor periculoase și al eliminării acestora, în privința modificărilor propuse ale listei deșeurilor din cadrul anexei IX (lista B) la convenție /* COM/2013/093 final - 2013/0055 (NLE) */
			
				
		
		
			
			   	EXPUNERE DE MOTIVE
1.           Convenția de la Basel
privind controlul transportului peste frontiere al deșeurilor periculoase
și al eliminării acestora, adoptată la 22 martie 1989
(denumită în continuare „Convenția de la Basel”), stabilește o procedură
de control pentru exportul și importul de deșeuri periculoase între
părți. Convenția a intrat în vigoare în 1992 și
numără în prezent 175 de părți semnatare. Uniunea
Europeană este parte la Convenția de la Basel.
2.           Procedura de modificare a
anexelor la Convenția de la Basel este reglementată de articolele 17
și 18 din convenție. Orice amendament propus trebuie să fie
formulat de o parte și comunicat de secretariat tuturor părților
cu cel puțin șase luni înainte de reuniunea în cadrul căreia
amendamentul urmează a fi prezentat spre adoptare. Orice astfel de
amendament trebuie adoptat cu ocazia unei reuniuni a conferinței
părților și poate deveni efectiv în termen de șase luni de
la data eliberării unei circulare de notificare de către depozitar.
3.           Anexa IX la Convenția de
la Basel cuprinde o listă de deșeuri. Deșeurile menționate
nu vor intra sub incidența dispozițiilor de la articolul 1 alineatul
(1) litera (a) din convenție și, astfel, nu vor fi considerate
„deșeuri periculoase” în sensul convenției, cu excepția cazului
în care conțin materiale menționate în anexa I într-o
măsură suficientă încât să prezinte o caracteristică
specificată în anexa II. Anexa I precizează categoriile de
deșeuri care se supun controlului (fluxuri de deșeuri) și
constituenții deșeurilor. Anexa III cuprinde lista caracteristicilor
periculoase.
În ianuarie
și februarie 2011, au fost depuse următoarele cinci cereri privind
includerea unor noi intrări în anexa IX (lista B) la Convenția de la
Basel:
(a)
fracție de plastic neseparabilă, provenită din pretratarea
ambalajelor pentru lichide uzate;
(b) deșeuri reprezentând etichete autoadezive stratificate sensibile la
presiune, conținând materii prime utilizate la fabricarea materialelor
pentru etichete, neacoperite de intrarea B3020 din anexa IX;
(c) fracție de plastic-aluminiu neseparabilă, provenită din
pretratarea ambalajelor pentru lichide uzate; 
(d) deșeuri biodegradabile curate provenite din agricultură,
horticultură, silvicultură, precum și din grădini, parcuri
și cimitire; 
(e) ambalaje compozite constând în principal din hârtie și dintr-o
cantitate mică de plastic, care nu conțin reziduuri și nu sunt
acoperite de intrarea B3020 din anexa IX.
4.           Intrările reprezentând
deșeuri menționate anterior au fost adăugate în anexa IIIB la
Regulamentul (CE) nr. 1013/2006 al Parlamentului European și al
Consiliului din 14 iunie 2006 privind transferurile de deșeuri[1], cu titlu provizoriu, până
la decizia de includere a lor în anexa IX (lista B) la Convenția de la
Basel. Decizia a fost adoptată prin Regulamentul (UE) nr. 135/2012 al
Comisiei de modificare a Regulamentului (CE) nr. 1013/2006 pentru a include
anumite deșeuri neclasificate în anexa IIIB[2].
5.           La cea de-a opta reuniune,
din 25-28 septembrie 2012, Grupul de lucru deschis (OEWG) a luat notă de modificările
propuse. În urma discutării propunerilor, OEWG, în cel de-al doilea
alineat din Decizia OEWG-8/6, a convenit să transmită spre examinare
Conferinței Părților la Convenția de la Basel, la cea de-a
unsprezecea reuniune, din mai 2013 (COP-11), următorul proiect de intrare
în anexa IX la convenție:
„B3075 Deșeuri din biomasă naturală
pe bază de plante, provenind din agricultură, horticultură,
silvicultură, precum și din grădini, parcuri și cimitire,
care nu conțin materiale menționate în anexa I în concentrații
suficiente încât să prezinte caracteristici specificate în anexa III
și care nu conțin specii invazive.”
În alineatul (3) din Decizia OEWG-8/6, OEWG a
luat, de asemenea, notă de următorul proiect alternativ de intrare în
anexa IX la convenție de supus spre examinare COP-11, în care ar putea fi
incluse patru dintre propuneri, remarcând, în același timp, că
modificarea propusă privind deșeurile reprezentând etichete
stratificate ar putea fi integrată în proiect sau nu:
„B3025 Ambalaje compozite cuprinzând [în principal]
hârtie, plastic și aluminiu [și fracții de aceste materiale]
provenind de la pretratarea acestor ambalaje [, inclusiv deșeuri
reprezentând etichete stratificate (autoadezive sensibile la presiune)], care
nu conțin reziduuri și care nu conțin materiale menționate
în anexa I în concentrații suficiente încât să prezinte
caracteristici specificate în anexa III.” 
6.           COP-11 poate decide să
includă în anexa IX (lista B) la convenție oricare dintre
intrările reprezentând deșeuri propuse în cererile mai sus
menționate sau oricare dintre intrările transmise de Grupul de lucru
deschis (OEWG) în urma celei de-a opta reuniuni sau oricare dintre
intrările cuprinzând modificări menționate mai sus.
2013/0055 (NLE)
Propunere de
DECIZIE A CONSILIULUI
privind poziția care urmează
să fie adoptată, în numele Uniunii Europene, în cadrul celei de-a
unsprezecea Conferințe a Părților la Convenția de la Basel
privind controlul transportului peste frontiere al deșeurilor periculoase
și al eliminării acestora, în privința modificărilor
propuse ale listei deșeurilor din cadrul anexei IX (lista B) la
convenție 
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 191 alineatul (1),
coroborat cu articolul 218 alineatul (9),
având în vedere propunerea Comisiei Europene,
întrucât:
(1)       Convenția de la Basel
privind controlul transportului peste frontiere al deșeurilor periculoase
și al eliminării acestora a intrat în vigoare în 1992. 
(2)       Conform articolelor 17
și 18 din Convenția de la Basel, amendamentele la convenție se
adoptă la o reuniune a Conferinței Părților. 
(3)       În ianuarie și februarie
2011, au fost depuse cinci cereri privind includerea unor noi intrări
reprezentând deșeuri în anexa IX (lista B) la convenție. Aceste
intrări au fost adăugate, cu titlu provizoriu, până la luarea
unei decizii cu privire la includerea lor în anexa IX (lista B) la
convenție, în anexa IIIB la Regulamentul (CE) nr. 1013/2006 al
Parlamentului European și al Consiliului din 14 iunie 2006 privind
transferurile de deșeuri[3]
prin Regulamentul (UE) nr. 135/2012 al Comisiei de modificare a Regulamentului
(CE) nr. 1013/2006 pentru a include anumite deșeuri neclasificate în anexa
IIIB[4].
(4)       Luând notă de
propunerile transmise, Grupul de lucru deschis (OEWG), la cea de-a opta
reuniune, din 25-28 septembrie 2012, a convenit să transmită spre
examinare Conferinței Părților la Convenția de la Basel, la
cea de-a unsprezecea reuniune, două proiecte de intrări în anexa IX
la convenție.
(5)       Cea de-a unsprezecea
Conferință a Părților la Convenția de la Basel poate
decide să includă în anexa IX (lista B) la convenție oricare
dintre intrările reprezentând deșeuri propuse în cererile formulate
sau oricare dintre intrările transmise de Grupul de lucru deschis (OEWG)
în urma celei de-a opta reuniuni sau oricare dintre intrările cuprinzând
modificări menționate mai sus.
ADOPTĂ PREZENTA DECIZIE:
Articolul 1
Poziția care urmează a fi
adoptată de Uniunea Europeană în cadrul celei de-a unsprezecea
Conferințe a Părților la Convenția de la Basel este să
se includă în anexa IX (lista B) la convenție oricare dintre
intrările reprezentând deșeuri propuse în cererile formulate sau
oricare dintre intrările transmise de Grupul de lucru deschis (OEWG) în
urma celei de-a opta reuniuni sau oricare dintre intrările mai sus
menționate cuprinzând modificările corespunzătoare.
Reprezentanții Uniunii la cea de-a
unsprezecea Conferință a Părților la Convenția de la
Basel pot conveni asupra unor schimbări minore ale poziției
menționate fără o altă decizie a Consiliului. 
Articolul 2
După adoptare, decizia celei de-a
unsprezecea reuniuni a Conferinței Părților la Convenția de
la Basel cu privire la modificările propuse ale anexei IX (lista B) la
convenție se publică în Jurnalul Oficial al Uniunii Europene.
Articolul 3
Prezenta decizie intră în vigoare la [
…].
Adoptată la Bruxelles,
                                                                       Pentru
Consiliu
                                                                       Președintele
[1]               JO L 190, 12.7.2006, p. 1.
[2]               JO L 46, 17.2.2012, p. 30.
[3]               JO L 190, 12.7.2006, p. 1.
[4]               JO L 46, 17.2.2012, p. 30.